युनाइटेडलाई लेस्टरको धक्का
लेस्टर सिटीले अन्तिम मिनेटमा गोल गरी इंग्लिस प्रिमियर लिग फुटबलमा म्यानचेस्टर युनाइटेडलाई गतिलो झट्का दिएको छ  । दोस्रो स्थानको लेस्टरमाथि जित हात पारेको भए युनाइटेडले शीर्षस्थानमा रहेको प्रमुख प्रतिद्वन्द्वी लिभरपुलसँगको दुरी २ अंकमा छोट्याउने थियो  ।
लन्डन — लेस्टर सिटीले अन्तिम मिनेटमा गोल गरी इंग्लिस प्रिमियर लिग फुटबलमा म्यानचेस्टर युनाइटेडलाई गतिलो झट्का दिएको छ  । दोस्रो स्थानको लेस्टरमाथि जित हात पारेको भए युनाइटेडले शीर्षस्थानमा रहेको प्रमुख प्रतिद्वन्द्वी लिभरपुलसँगको दुरी २ अंकमा छोट्याउने थियो  ।लेस्टरका प्रमुख स्ट्राइकर जेमी भार्डीले ८५औं मिनेटमा नजिकको दुरीबाट गरेको प्रहार युनाइटेडका वैकल्पिक खेलाडी एलेक्स टुनजेबेको खुट्टामा लाग्दै डिफ्लेक्टेड भएर गोल भएपछि खेल २–२ को बराबरीमा टुंगिएको थियो । किंग्स पावर रंगशालामा आएको यस नतिजापछि युनाइटेडको लिगमा लगातार १० खेलको जितयात्रा रोकिएको छ । लेस्टर १५ खेलमा २८ अंकसाथ दोस्रो स्थानमा छ । युनाइटेड १४ खेलमा २७ अंकसाथ तेस्रो स्थानमा छ र लिभरपुलभन्दा ४ अंकले पछाडि छ ।मार्कस रसफोर्डको गोलमा युनाइटेडले २३ औं मिनेटमा अग्रता लिएको थियो । ब्रुनो फर्नान्डेजको पासमा गरेको गोल उनको माथिल्लो श्रेणीमा ५०औं गोल हो । हार्भी बर्नसले ३१ औं मिनेटमा लामो दूरीबाट सानदार गोल गरी लेस्टरलाई बराबरीमा ल्याएका थिए । खेल समाप्त हुन १० मिनेट अगाडि फर्नान्डेजले गरेको गोलमा युनाइटेड विजय नजिक देखिएको थियो । वैकल्पिक इडिन्सन काभानीको थ्रु बलमा लेस्टरका गोलरक्षक कास्पर स्माइकललाई कुनै अवसर नदिई उनले गोल गरेका थिए ।दुई खेलअघि त्यो समयमा शीर्षस्थानमा रहेको टोटेनहमलाई २–० ले पराजित गरेको लेस्टरले अन्तिम समयमा गोल गरी शीर्षता दौड कायमै राख्यो ।